1 Korin
Mekim tok i klia olgeta bilong helpim olgeta manmeri.
14
1Yupela mas strong long bihainim wei bilong lavim, na yupela mas laik tru long kisim ol strong Holi Spirit i save givim. Na i gutpela moa yupela i laik tru long kisim strong bilong mekim tok profet. 2Long wanem, man i spikim kainkain tok ples, em i no toktok long ol narapela manmeri, nogat, em i toktok long God tasol. Ol manmeri ol i no klia long toktok em i mekim. Long wanem, toktok em i mekim long strong bilong Holi Spirit em i no klia long ol manmeri. 3Tasol man i mekim tok profet em i toktok long ol manmeri bilong strongim ol na bilong givim gutpela tingting long ol na bilong helpim ol. 4Man i spiking kainkain tok ples em i strongim em yet tasol, tasol man i mekim tok profet em i strongim olgeta manmeri bilong sios. 5Mi laik yupela olgeta i spikim kainkain tok ples, tasol moa yet mi laik yupela i mekim tok profet. Man i mekim tok profet i winim man i spikim kainkain tok ples. Sapos wanpela man i tanim na mekim kainkain tok ples i kamap klia, em i orait. Long wanem, tok bilong em i ken i strongim olgeta manmeri bilong sios.
6Em olsem na ol brata, sapos mi kam long yupela na mi spikim kainkain tok ples long yupela, orait bai mi helpim yupela olsem wanem? Mobeta mi tokim yupela long toktok God i bin soim mi o mi tokaut klia long trupela tok o mi mekim tok profet o mi mekim stia toktok. Ol dispela samting i ken i helpim yupela. 7Sapos ol samting bilong mekim musik i stap, samting olsem flut na hap, na ol i pilaim na ol wanwan not i no klia, orait hau na bai yumi save ol i pilaim wanem song? 8Na tu, sapos biugel i krai na krai bilong em i no klia, orait husat bai redi long pait? 9Na wankain olsem long yupela. Sapos yupela no mekim toktok i klia long maus bilong yupela, orait hau na bai ol manmeri i save long as na minim bilong tok bilong yupela? Tok bilong yupela bai i lus nating. 10I gat planti kainkain tok ples i stap long dispela graun, na olgeta i gat as na minim bilong em i stap. 11Tasol sapos mi no save long as na minim bilong tok ples wanpela man i spikim, orait em bai tingim olsem mi bilong narapela lain, na mi tu mi bai tingim olsem em bilong narapela lain. 12Na wankain olsem long yupela. Yupela i gat bikpela laik long kisim strong bilong Holi Spirit, orait yupela mas i gat bikpela laik bilong kisim strong i ken i strongim olgeta manmeri bilong sios.
13Long dispela as man i spiking kainkain tok ples, em i mas prea long God i givim strong long em bilong tanim na mekim tok bilong em i kamap klia. 14Long wanem, sapos mi mekim prea long kainkain tok ples, orait spirit bilong mi i mekim prea, tasol tingting bilong mi i no mekim prea. 15Em olsem na bai mi mekim wanem? Mi bai prea long spirit bilong mi, tasol bai mi yusim tingting bilong mi tu na mi prea. Mi bai singim song long spirit bilong mi, tasol bai mi yusim tingting bilong mi tu na mi singim song. 16Sapos yu no yusim tingting bilong yu wantaim, na yu mekim sampela tok tenkyu long God long strong bilong Holi Spirit, orait hau na bai man i no save long dispela tok ples i tok, “Tru tumas,” a? Em i no inap save long wanem toktok yu bin mekim. 17Yu mekim gutpela tok tenkyu, tasol tok bilong yu i no strongim narapela manmeri.
18Mi tok tenkyu long God, long wanem, planti taim mi spikim kainkain tok ples na mi winim yupela long dispela pasin. 19Tasol, long sios, mobeta mi yusim tingting bilong mi na mi autim 5-pela tok i klia tru bilong helpim ol narapela manmeri, na maski mi spikim 10 tausen tok long kainkain tok ples.
20Ol brata, long tingting bilong yupela, yupela no ken i stap olsem yupela pikinini. Nogat. Long pasin nogut yupela ken i stap olsem yupela bebi, tasol long tingting bilong yupela, yupela mas i stap olsem yupela bikpela pinis. 21Long Lo tok i stap olsem,
“BIKPELA i tok,
Long kainkain tok ples,
na long maus bilong ol narapela lain manmeri,
bai Mi toktok long ol dispela manmeri.
Mi tokim ol, tasol ol i no harim na bihainim Mi.”
(Aisaia 28:11-12)
22Em olsem na pasin bilong spiking kainkain tok ples em i no sain bilong makim manmeri i bilip. Nogat. Em i sain samting bilong manmeri i no bilip. Tasol, pasin bilong mekim tok profet em i sain bilong makim manmeri i bilip. Em i no sain samting bilong manmeri i no bilip. 23Em olsem na sapos sios i bung na olgeta manmeri bilong sios i mekim pasin bilong spiking kainkain tok ples, na ol sampela autsait manmeri i no gat save o sampela manmeri i no bilip i kam bung wantaim yupela, orait ol bai tok olsem, “Yupela longlong.” 24Tasol, sapos ol autsait manmeri i no gat save o ol manmeri i no bilip i kam bung wantaim yupela, na yupela olgeta i mekim tok profet, orait ol bai harim na kisim save long sin bilong ol na toktok yupela i mekim bai kotim ol 25na ol hait samting bilong bel bilong ol bai kamap ples klia. Em olsem na ol bai brukim skru na lotuim God na tok, “Tru tumas, God i stap wantaim yupela!”
Sios i mas kontrolim gut lotu bilong ol.
26Orait, ol brata, bai yumi tok wanem? Taim yupela bung yupela singim sampela lotu song, na yupela mekim sampela stia toktok, na yupela autim sampela tok God i bin soim yupela, na yupela mekim pasin bilong spikim kainkain tok ples o yupela tanim na mekim klia kainkain tok ples. Yupela mas mekim ol dispela samting bilong strongim manmeri bilong sios. 27Sapos sampela bilong yupela i gat strong bilong mekim pasin bilong spikim kainkain tok ples, orait 2-pela o 3-pela tasol i ken i mekim. Tasol ol i no ken i mekim wantaim. Nogat. Wanpela i mas pinis pastaim na narapela i ken i mekim. Na wanpela bilong yupela i mas tanim na mekim klia toktok bilong em. 28Sapos i no gat wanpela man i stap bilong tanim tok bilong em, orait man i spikim kainkain tok ples em i mas pasim maus bilong em long sios. Em i stap wanpela em i ken i mekim toktok long God.
29Na 2-pela o 3-pela profet tasol i ken i toktok, na ol narapela manmeri ol i mas skelim gut tru toktok profet i mekim. 30Na sapos wanpela man i sindaun i stap na God i soim em wanpela toktok, orait man i sanap toktok em i mas pinis na larim narapela man i toktok. 31Wanpela i pinis pastaim na narapela i ken i toktok na long dispela pasin yupela olgeta i ken i mekim tok profet na yupela olgeta i kisim save na yupela olgeta i kisim strong. 32Ol man i mekim wok bilong mekim tok profet ol i save kontrolim spirit bilong ol yet. 33God Em i no God bilong kamapim sindaun i bruk. Nogat. Em i God bilong kamapim bel isi. Dispela pasin em i pasin i stap long olgeta kongregesen bilong manmeri bilong BIKPELA.
* 34Long olgeta sios ol meri mas i stap kwait. Ol i no ken i autim toktok na ol i mas i stap aninit long man olsem lo i tok. 35Sapos ol i laik kisim save long wanpela tok, orait taim ol i go bek long haus ol i ken i askim man bilong ol. Long wanem, meri i mekim toktok long sios em i sem samting.
36Na tok bilong God i kirap long yupela pastaim, a? Na tok bilong God i kam long yupela tasol na ol narapela manmeri nogat, a? 37Sapos ol sampela man i tingim olsem ol i profet o ol i kisim narapela strong Holi Spirit i save givim, orait ol i ken i tok klia olsem tok mi raitim long yupela em i lo bilong BIKPELA. 38Tasol, sapos ol i givim baksait long dispela samting, orait ol bai i stap long baksait.
39Em olsem na, ol brata bilong mi, kisim bikpela laik long mekim tok profet, na yupela no ken i tok nogat long pasin bilong spikim kainkain tok ples. 40Tasol, yupela mas wokim olgeta samting long gutpela na stretpela wei.
* Ol sampela saveman i tingim aposel Pol i no raitim lain 34-35 na ol sampela man bihain i raitim na putim. Olsem na i gat kwesten mak i stap long lain 34-35.
tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn